Die Vijftigers (in Suid-Afrika bekend as die Vyftigers) was 'n literêre beweging in Nederland en België bestaande uit 'n groep jong digters wat aan die einde van die 1940's vernuwing in die Nederlandstalige poësie gebring het. Die Vijftigers se verset teen die kunsopvattings van hul voorgangers is verwoord in die frase "Er is een lyriek die wij afschaffen". Dit gaan hier veral om die digters Lucebert, Hugo Claus en Gerrit Kouwenaar. Hulle was voorheen betrokke by 'n groep jong Deense, Belgiese en Nederlandse kunstenaars, bekend as die COBRA-beweging, wat in Kopenhagen, Brussel en Amsterdam werksaam was. Volgens hierdie kunstenaars -wat Karel Appel, Guillaume Beverloo Corneille en Constant Nieuwenhuijs ingesluit het -kon egte vitale kuns slegs gemaak word deur werklik vrye mense. Enigiets wat in die pad van daardie vryheid gestaan het moes beveg word. Estetiese gebruike was by uitstek dinge wat hierdie vryheid belemmer het, en daarom moes kuns weer regstreeks vanuit die oerbronne put: spontaneïteit en direktheid was belangrik. Hulle het veral voorbeelde van onmiddellike uitdrukking, wat onbelemmer was deur allerlei estetiese lae, in kindertekeninge en in Afrika-volkskuns gevind.